༈ སྦུབས་རའི་བཤད་པ། ན་མོ་གུ་རུ། ཆོས་རྗེ་འགྲོ་མགོན་དེ་ཉིད་ཀྱིས། ལྷོ་བྲག་མཁར་ཆུར་བཞུགས་པའི་དུས་སུ། ཡི་དམ་གྱི་བསྙེན་པ་མཛད་པས་དངོས་སུ་གྲུབ་ནས་མིག་ལ་འོད་ཟེར་འཕྲོས་པས་སེམས་ཅན་མང་པོ་བརྒྱལ་བ་དག་གཟིགས་ནས། ཐབས་དང་ཤེས་རབ་དུ་མ་མཛད་དེ། མཛོ་རོག་གི་མཇུག་མ་ཞིག་ཡོད་པ་བླངས་ནས་མིག་ལ་བཀབ་ཏེ་སེམས་ཅན་རྣམས་བདེ་བར་སྒྲོད་པ་མཐོང་། དུས་ལན་གཅིག་གི་ཚེ་ན་ཁམས་ཀྱི་ས་ཆ་ན་མར་བྱོན་པས། སྣ་རི་བྱ་བའི་བོན་པོའི་དགོན་པ་ཡོད་པས་དེར་བྱོན་པས། བོན་པོ་གཅིག་ན་རེ། རྣལ་འབྱོར་པ་ཁྱེད་ཟོག་པོ་ཅིག་ཡིན་ངེས་ཟེར་དུ་བྱུང་བ་ལ། དེར་ཅི་ལྟ་བུ་གཅིག་འདུག་གསུངས་པས། རྔ་མ་བཅད་ནས་མགོ་བོའི་རྒྱན་བྱེད་པ་ཟོག་པོ་མིན་པ་སུ་ཡིས་བྱེད་ཟེར། དེའི་དུས་སུ་མགུར་འདི་གསུངས་སོ། །ངས་ཏིང་འཛིན་བསྒོམས་པའི་ཐུན་བར་ལ། །ཡི་དམ་ལྷ་ཡི་བསྙེན་པ་བྱས། །ཡི་དམ་དངོས་སུ་གྲུབ་པ་དེས། །
མིག་གི་འོད་ཟེར་འཕྲོས་པ་ལས། །སེམས་ཅན་མང་པོ་བརྒྱལ་བ་མཐོང་། །ཐབས་དང་ཤེས་རབ་ཟུང་དུ་སྡེབས། །རིག་པ་མཁས་པས་ཉམས་སུ་བླངས། །མིག་ལ་བཀབ་པ་ཙམ་གྱིས་ཀྱང་། །སེམས་ཅན་བདེ་བར་བཞུགས་པ་མཐོང་། །དེ་དོན་ཁྱོད་ཀྱིས་གོ་མ་གོ །དེ་དོན་ཁྱོད་ཀྱིས་མ་གོ་ན། །འདི་དོན་བཤད་ཀྱིས་ལེགས་པར་ཉོན། །ཁ་དོག་སྒྱུར་དུ་མེད་པ་འདི། །
ཆོས་ཉིད་འགྱུར་བ་མེད་པའི་རྟགས། །རེ་མིག་སྟོང་རྩ་བརྒྱད་ཅུ་ཡོད། །སངས་རྒྱས་སྟོང་རྩ་ཡོད་པའི་རྟགས། །ཡུལ་ཉི་ཤུ་རྩ་བཞིས་བརྒྱན་པ་འདི། །མཁའ་འགྲོ་དབང་དུ་སྡུད་པའི་རྟགས། །གནས་མཆོག་སུམ་ཅུ་དག་དང་ལྡན། །གནས་རྣམས་རིམ་གྱིས་བསྒྲོད་པའི་རྟགས། །དུར་ཁྲོད་བརྒྱད་ཀྱིས་སྤྲས་པ་འདི། །ཁམས་གསུམ་ཟིལ་གྱིས་གནོན་པའི་རྟགས། །སྤྱན་གསུམ་དབུ་ལ་བསྟན་པ་འདི། །ཡེ་ཤེས་ནང་ནས་འཆར་བའི་རྟགས། །སྣེ་མོ་ནང་དུ་བཀུག་པ་འདི། །བློ་སྣ་ནང་དུ་ཁུགས་པའི་རྟགས། །ཁ་བུར་རྒོད་ལྤགས་བྱས་པ་འདི། །འཁོར་འདས་སོ་མཚམས་ཕྱེད་པའི་རྟགས། །རྒྱ་མོའི་དར་ལུང་བྱས་པ་འདི། །རྣམ་རྟོག་ཕྲ་རགས་ཕྱེད་པའི་རྟགས། །ལུང་གི་སྣེ་མོ་ནར་བ་དེ། །བཀའ་བརྒྱུད་བསྟན་པ་དར་བའི་རྟགས།།
དོན་གོ་བར་གདའི་སྣང་ཤེས་པ། །ཅེས་པའི་མགུར་དེ་ལྟར་གསུངས་པས། ཁོང་དེ་མ་ཐག་ཏུ་དད་པ་ལྷག་པར་སྐྱེས་ནས་བོན་ཆོས་ལས་ལོག་ཏེ་དམ་པའི་ཆོས་ཉམས་སུ་བླངས་པས་གྲུབ་པ་ཐོབ་པའི་གང་ཟག་ཁྱད་པར་ཅན་གཅིག་བྱུང་བར་གདའོ། །⁽14b4⁾།།